මධ්‍යම පළාත් මාර්ගස්ථ මගී ප්‍රවාහන අධිකාරිය යටතේ පාලනය වන හැටන් බස් නැවතුම් පොළේ සේවයේ නියුතු කාර්ය භාර නිලධාරින් පිරිසක් පෞද්ගලික බස්රථවලන් කප්පම් ලබාගන්නා බවට තොරතුරු අනාවරණය වෙයි.ඒ හේතුවෙන් එහි නිලධාරින් පස් දෙනකු වහාම ක්‍රියාත්මක වන පරිදි මහනුවර පල්ලේකැලේ පිහිටි ප්‍රධාන කාර්යාලයට මාරුකර ඇත.මොවුන් දෛනිකව බස් රථවලින් රුපියල් 50,000/- පමණ මුදලක් කප්පම් ‍එකතුකර ගන්නා බවට බස්හිමියෝ චෝදනා කරති‍අදාළ සිද්ධිය සම්බන්ධයෙන් මධ්‍යම පළාත් ප්‍රවාහන අධිකාරියේ සභාපතිනි අනෝමා පොල්වත්ත මහත්මියගේ උපදෙස් මත විශේෂ විමර්ශනයක් ආරම්භ කර තිබේ.කප්පම් චෝදනා එල්ලවූ නිලධාරින් ප්‍රධාන කාර්යාලයට මාරුකර යැවීමෙන් පසු හැටන් බස් නැවතුම් පොළ වෙත නව කාර්ය භාර නිලධාරීන් පිරිසක් පත්කර යැවූ බව පොල්වත්ත මහත්මිය කීවාය.බස් නැවතුම් පොළවල සේවයේ නිරත ප්‍රවාහන අධිකාරියේ නිලධාරීන්ටත් රියදුරු හා කොන්දොස්තරවරුන්ටත් වෙනම නිල ඇඳුමක් හඳුන්වාදී තිබෙන බවත් මැයි මස සිට රාජකාරි අවස්ථාවේ ඔවුන් අනිවාර්යයෙන් නිල ඇඳුමින් සරසී සිටිය යුතු බවත් සභාපතිවරිය කීවාය.කප්පම් ලබා ගැනීමේ චෝදනා එල්ලවී ඇති නිලධාරීන් හැටන් බස් නැවතුම් පොළේ ඇතැම් රියදුරු හා කොන්දොස්තරවරුන්ට බලපෑම් කරමින් ඔවුනට පක්ෂපාතිව උද්ඝෝෂණ සිදුකරන්නට උත්සහ කරන බවටද තොරතුරු වාර්තා වෙයි.සිද්ධිය වාර්තාවීමත් සමඟ හැටන් ප්‍රදේශයේ බස් හිමියන් පිරිසක් මධ්‍යම පළාත් ප්‍රවාහන අධිකාරි ප්‍රධාන කාර්යාලයට කැඳවා සභාපතිවරියගේ ප්‍රධානත්වයෙන් විශේෂ සාකච්ඡාවක්ද පවත්වා ඇත.මධ්‍යම පළාත තුළ විධිමත් හා කාර්යක්ෂම ප්‍රවාහන සේවාවක් ඇතිකිරීම තම අරමුණ බවත් ඒ සඳහා අවශ්‍ය වැඩපිළිවෙළ ක්‍රියාත්මක කිරීමට මහජන සහාය අත්‍යවශ්‍ය බවත් පොල්වත්ත මහත්මිය කීවාය..